khistorydata/jeongjo-sjw-relations huggingface dataset:
정조 2년
傳于林蓍喆曰。錢文二千兩。木四同。戶兵曹。參半入于王大妃殿。
정조 2년
傳于李在學曰。戶房承旨。與戶曹判書入侍。
정조 2년
林蓍喆。以禮曹言啓曰。初揀擇吉日進定事。旣已稟定矣。更令日官推擇。則今六月十三日十五日。大吉。十九日平吉云。以何日定行。而初揀擇日子。進定。外方守令女子有無單子及年歲。限內處女。及期上送之意。撥馬行會。何如。傳曰。以十五日爲之。
정조 2년
金履素。以禮曹言啓曰。漢城府輸送揀擇單子三十二張內。應入單子二十二張。修正捧入之意。敢啓。傳曰。知道。
정조 2년
戊戌六月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿患候。夜來加減。若何。上曰。諸般症候。比之昨日。少有變動。而尙無顯減。焦悶不可言。命讀公事。國榮讀奏。上曰。左相陳懇。雖甚矜悶。而此時鼎席。豈可輕許乎。國榮曰。其情私則甚是悶迫。而大臣解免。事係不輕。不可猝然許之矣。命退去。諸臣以次出。
정조 2년
戊戌六月初七日午時。上御誠政閣。大臣禮掌判尹入侍時。領議政金尙喆。右議政徐命善。兼禮曹判書李景祜。判尹金華鎭。禮曹參判徐浩修。禮曹參議李秉模。左副承旨李鎭衡。記事官鄭東浚徐龍輔金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿患候。若何。上曰。一日之內。進退無常。甚爲焦迫矣。昨日湯劑及粟米飮進御。蔘合爲八錢重。蔘劑如是連進。而少無動靜。症候隨時隨變。尤益悶迫矣。今日之召卿等。無他。慈殿患憂中。每以揀擇日字之尙遠爲敎。至以予難及見爲敎。尤爲悶迫矣。尙喆等曰。王大妃殿患憂之中。如是下敎。且宗社大計。一日爲急。揀擇日字。進定宜矣。上曰。欲爲進定。則有可合日字乎。尙喆等曰。更問日官。則似必有之矣。上曰。然則卿等退去。更爲擇日以入。可也。仍命退。諸臣以次退出。
정조 2년
戊戌六月初七日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。揀擇欲以涼生後爲之矣。王大妃殿患候中。以病勢如此。固不可遲滯爲敎。伏聞此敎。轉益憂迫。慈敎旣如此。則不可遲緩。故此月內擧行事。已議於大臣禮堂。而外方處子。恐有未及之慮矣。國榮曰。慈殿病患中。旣有此下敎。且係宗社大計。趁卽擧行無妨。而聞外方處子。本不多。近邑略有之。當及期上來矣。命退去。諸臣以次出。
정조 2년
戊戌六月初七日申時。上御誠政閣。戶曹判書入侍時。行戶曹判書具允鈺。同副承旨林蓍喆。記事官鄭東浚徐龍輔金勉柱。以次進伏訖。上曰。新宮供上。當預爲磨鍊矣。卿意則欲何以爲之乎。允鈺曰。供上不可以結數爲之矣。限八百石。以結數所出。磨鍊輸送好矣。上曰。自戶惠廳。當參半爲之乎。允鈺曰。然矣。上曰。一結當爲幾何磨鍊乎。允鈺曰。一結當以十三斗磨鍊矣。上曰。考見定例。參酌損益。善爲磨鍊。可也。仍命先退。上命書傳敎曰。羊毛氈六浮。邊兒席三張。入于王大妃殿。羊毛氈二十浮。邊兒席八帳。入于惠慶宮事。分付尙衣院。命退。諸臣以次退出。
정조 2년
戊戌六月初七日酉時。上御誠政閣。奉審承旨入侍時。行右承旨金履素。記事官鄭東浚徐龍輔金勉柱。以次進伏訖。履素曰。臣承命馳詣明陵奉審。則陵上丁字閣無頉。祭物祭器祭井浄潔。諸執事亦無頉矣。上曰。沿路農形。何如。履素曰。今番雨無論高燥畓。皆周洽云矣。上命退。諸臣以次退出。
정조 2년
戊戌六月初七日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。醫官慶絢。以次進伏訖。國榮曰。王大妃殿患候午間。若何。上曰。膈氣少降。故飮食吞下。與昨稍勝。而寒縮之候。一向無減。是爲悶迫。國榮曰。今則飮食吞下稍勝。粟米飮連爲進御。則可以扶接元氣矣。上曰。今日連進二貼矣。國榮曰。揀擇日子。旣以十五日爲定。則嘉禮吉日。將於何間擇定乎。上曰。慈殿旣有促敎。亦於當月內擇吉好矣。國榮曰。然則凡諸擧行。似甚窘速。是爲可悶矣。上曰。設或有未備者亦何妨乎。命讀諸道農形狀啓。國榮讀奏。上曰。以此狀啓觀之。雨澤旣皆均適。而秋農庶有可望矣。國榮曰。前頭雨暘。若以時則秋登可期矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨金履素坐。左副承旨李鎭衡坐。右副承旨李在學坐直。同副承旨林蓍喆坐直。注書柳孟養藥院直鄭東浚仕直。事變假主書朴奎淳仕。
정조 2년
自卯時辰時。日暈。午時未時。日暈。傳于洪國榮曰。都承旨入侍。
정조 2년
林蓍喆啓曰。卽伏見慶尙監司李性源雨澤狀啓。則去月二十九日。封發之啓。始於今日來到。雖是中間稽滯之致。道臣之不能檢飭。不可無警。推考。何如。傳曰。允。
정조 2년
傳于林蓍喆曰。尙衣院一提調。入侍。
정조 2년
傳于鄭民始曰。左承旨。與戶曹判書入侍。
정조 2년
左議政鄭存謙箚曰。伏以臣敢控懇迫之情。仰籲慈覆之天。竊冀聖心垂惻亟賜允兪。及承批旨。始軫體下之道。終靳許免之音。臣感激之餘。繼之而愕然失圖。賜類之仁。蓋未嘗不在於曲遂。而誠淺未能上格。此固臣之罪也。以孤露之生。終鮮之身。只與偏母。相依爲命。臣非臣母。無以至今日。臣母非臣。無以終餘年。政謂臣情事。曾於庚寅待罪亞銓。已以悲苦之情。乞養於先朝。可知其寸心血懇。積有年所。而況今去庚寅已過九年之久。臣母癃衰。非復當日之比。景迫崦嵫。朝不慮夕。且臣之忝叨重務。不遑將母。不遞倍蓰之亞卿。則今日之請。尙可以一刻虛徐乎。至若聖批中。決無捨卿之敎。無狀賤臣。何以得此於君父。奉讀未半。有淚無從。從古人臣。遭際聖明。受恩深厚。如臣者無幾。目下情私。苟有一分可强。何敢爲此時祈免之計哉。臣母病日篤。床褥夢語。無非爲臣憂慮。臣若解職在側。可以少慰親心。而不能以至誠感天。未遂終養之願。致有未及之悔。則將何以自立於具瞻之地。而國家亦何所取焉。殿下若備臣於一物之數。而不忍棄焉。則亟許臣所請。俾伸人子之至情。而不至得罪於仁孝之君子。是臣日夕之所泣禱者也。雖以國朝故事言之。朝臣之爲親陳懇者。有願必遂。雖在輔弼。亦不以其職任之重而不副其請。蓋以事君事親。雖若公私之不同。在邦在家。元無忠孝之二致。其所致意於人倫風化之際者。嗚呼至矣。如臣無似。雖無能爲役於前輩。若其情理之懇急。固無異焉。殆又過之。失今不言。猶欲遲回。則其爲貽累於孝理之新化。豈但臣一身事哉。衷情所迫。日急一日。玆不得不仰首呼籲。復申前請。伏乞天地父母。特垂矜諒。竝賜準許。俾得以安意救護。仍治臣凟擾之罪。以肅朝綱。答曰。省箚具悉卿懇。卿箚又上。所懇愈切。卿之情詞。足令人感動。豈不欲體下。而方今鼎席。豈不曠一。卿須體予慇懃之意。勿復控辭。俟少間卽起視事。是所區區之望也。
정조 2년
戊戌六月初八日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿患候加減。夜來。若何。上曰。與昨一樣矣。命讀公事。國榮讀奏。上曰。事變假注書。馳詣實錄廳。堂郞摘奸以來。出榻敎上曰。昨日戶判入侍。已言之。而今番嘉禮。與大婚有異。別宮處所。不必定於大宮。諸宮家中。擇其稍廣處爲定。好矣。國榮曰。然則處所預爲下敎。然後當爲修理矣。上曰。更爲商量下敎矣。命退去。諸臣以次出。
정조 2년
戊戌六月初八日辰時。上御誠正閣。左承旨入侍時。行左承旨鄭民始。記事官鄭東浚林錫喆徐龍輔。以次進伏訖。上曰。王大妃殿。進御三錢重粟米飮煎入。出榻敎上曰。王大妃殿進御三錢重加減六和湯。更爲煎入。出榻敎上曰。竹瀝一合。入于王大妃殿。出榻敎上命書傳敎曰。以朝者實錄廳摘奸觀之。堂郞。多不進去。當此盛暑。雖難督飭。除非實病。着意爲之之意。申飭實錄廳。其中堂上李普行。連日晝仕。可知其不得專一。摠管之任許遞。使之着實擧行。上命退。諸臣以次退出。
정조 2년
戊戌六月初八日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。王大妃殿。俄者煎入粟米飮。盡爲進御乎。上曰。少進矣。國榮曰。連用蔘劑。故漸有減勢。極爲萬幸。上曰。別症候。日漸有減。以此而漸至平復。則殊可幸也。國榮曰。以粟米飮補元。以湯劑降氣。則自可差復矣。上曰。實錄廳。俄者摘奸。則堂郞仕進極少。如此而實錄之了當。豈有其期乎。國榮曰。其中或不無有頉者。而近來則全不着實云矣。上曰。久未申飭。故如是稽忽。當更爲申飭矣。命退去。諸臣以次出。
정조 2년
戊戌六月初八日申時。上御誠正閣。戶曹判書入侍時。行戶曹判書具允鈺。行左承旨鄭民始。記事官鄭東浚徐龍輔金勉柱。以次進伏訖。上曰。新宮朔饍及供上。皆磨鍊乎。允鈺曰。已磨鍊以來矣。上命入之。覽後還下。上曰。大體則好矣。而依貢物上下例。米錢。自戶惠廳分兩等春秋劃給。而惠廳則以錢劃送。戶曹則以米輸送。似好矣。允鈺曰。此甚好矣。上曰。與惠堂商確爲之。可也。仍命退。諸臣以次退出。
정조 2년
戊戌六月初八日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。聞醫女所傳之言。則王大妃殿患候。有少減之勢云。不勝慶幸。上曰。連進粟米飮及湯劑。故上氣之症少減。米飮呑下。稍勝於前。喜幸曷已。國榮曰。左相又陳辭箚。今方到院矣。上曰。其情私則雖萬萬切迫。鼎席不可暫曠。勢難輕許矣。國榮曰。屢次陳懇。情私之煎迫。已無可言。而鼎席之曠一。亦甚可悶矣。命書傳敎曰。明日晝講爲之。命退去。諸臣以次出。
정조 2년
行都承旨洪國榮宿衛所直。行左承旨鄭民始病。行右承旨金履素坐直。左副承旨李鎭衡坐。右副承旨李在學坐直。同副承旨未差。注書柳孟養藥院直鄭東浚仕直。事變假注書朴奎淳仕。
정조 2년
李在學啓曰。合辭方張之時。兩司無詣臺之員。除在外陳疏入啓外。呈告人員。竝卽牌招。何如。傳曰。允。
정조 2년
李鎭衡。以都摠府言啓曰。今日入直內三廳武兼禁軍及軍兵等。當爲中日習射。而本府褒貶相値。不得爲之之意。敢啓。傳曰。知道。
정조 2년
以司諫張淀。正言李延年徐有鍊。持平林道浩趙武範。牌不進罷職傳旨。傳于李在學曰。只推。
정조 2년
金履素啓曰。禮曹判書李景祜。參判徐浩修。參議李秉模。依下敎來待矣。傳曰。入侍。
정조 2년
傳于金履素曰。予意。則惟在於奉承慈敎。而以十五日進定者。不此也。慈殿患候之中。猶以遲延爲悶。見今欠寧之候。別無差效。此時慈意。不可不奉承。初揀擇。以禮曹草記。初定十三日爲之。而再揀擇。以十五日爲之。令禮曹知悉。
정조 2년
李在學啓曰。明日次對。諫院無進參之員。除在外外。呈告人員。竝待開門牌招。何如。傳曰。允。
정조 2년
金履素。以實錄廳郞廳。以摠裁官意啓曰。都廳堂上。旣已加差。書役浩繁。郞廳五員。無以分排。前校理金熹。前副校理黃昇源。前副修撰林濟遠。竝還差。副修撰宋煥億。校理李謙彬。修撰李儒慶。前正言李殷模。正言尹行元。京畿都事柳誼。竝加差。以爲分排書役之地。何如。傳曰。允。
정조 2년
吏曹口傳政事。兼實錄編修官李謙彬李儒慶宋煥億金熹黃昇源林濟遠李殷模尹行元柳誼。
정조 2년
兵曹口傳政事。副司果金熹黃昇源林濟遠李殷模尹行元。
정조 2년
金履素。以吏曹言啓曰。頃日政景慕宮守奉官朴淳命之淳字。誤以順字書入受黜。臣等有不察之失。不勝惶恐。而原單子中。以淳字改付標以入之意。敢啓。傳曰。知道。
정조 2년
李在學。以戶曹言啓曰。今此嬪御嘉禮敎是時。應入物種。依今番謄錄。御覽後存減書下數。別單書入。知委各該司。使之依此措備之意。敢啓。傳曰。知道。
정조 2년
戊戌六月初九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿患候。夜來加減。何如。上曰。漸有差減之勢矣。國榮曰。大臣箚批。例有遣史官傳諭之敎。而昨日左相批答。無此下敎。故只令司錄傳之云。非但有違格例。殊欠待大臣之道矣。上曰。批下時。忘未傳敎。然則承旨何不微稟乎。國榮曰。史官傳諭。旣是特恩。故不敢取稟云矣。上曰。雖大於此者。職在惟允。固當警咳。而謂以特恩。終不提稟。殊涉未安矣。國榮曰。承旨果爲不善擧行矣。上曰。其在重大臣之道。該房承旨。不可無譴責矣。命讀公事。國榮讀奏。命退去。諸臣以次出。
정조 2년
戊戌六月初九日辰時。上御熙政堂。晝講入侍時。知事黃景源。特進官金魯鎭。參贊官金履素。侍讀官鄭宇淳。檢討官宋煥億。記事官鄭東浚林錫喆金勉柱。宗臣安昌君燝。武臣副護軍鄭宅漢。以次進伏訖。上謮前受音訖。宇淳。進講論語。自子見南子。至能近取譬。上讀新受音訖。宇淳曰。孟子曰如七十子之服孔子。以子路心悅誠服。至於聖人之見南子。有不悅之心。子路之賢。尤可見於此矣。且南子。至於以禮請見。則夫子見之。況仁聖之君。誠禮俱盡。以招賢者。則雖高尙獨善之士。豈有不來之理乎。雖此等章。不可泛看。留念反求。區區之望也。又曰。唐虞之際。於變風動。熙皞之治。無以尙矣。堯舜之心。猶有所不足。蓋雖匹夫不獲其所。則便非博施濟衆。故夫子謂之以其猶病諸。此實深知堯舜之心。而亦爲唐虞至治之根本矣。夫子此言實爲治道之大本。伏願深留聖意焉。煥億曰。博施濟衆。卽仁之極工。何事於仁。必也聖乎。此於帝王家工夫。尤是切要之工。伏願益加體念於此等處焉。上曰。上下番所陳。好矣。景源曰。己欲立而立人。非但爲切於學者。亦爲帝王之事也。伏願體念焉。能近取譬。卽行仁之方。亦爲留念焉。魯鎭曰。博施堯舜病諸。堯舜之時。似無一夫之不獲。而猶有四凶。故似以病諸爲言矣。履素曰。上下番經筵已奏。別無所陳。上曰。堯舜其猶病諸。此非堯舜不能也。似是堯舜亦難之之意也。景源曰。然矣。上曰。日月所照。霜露所墜。亦有所不及處。雖堯舜之德。亦或有未及處而然乎。景源曰。然矣。上命經筵先退。景源曰。向來特進官抄啓之後。除老病外任應頉。則無故者不過六七人云。當此法講連開之時。極甚苟艱。宜有變通之道。待後日政。玉署長差出。不可不更爲加抄。故旣在經筵。敢此稟達矣。上曰。依爲之。出擧條上曰。王大妃殿進御三錢重人蔘粟米飮。煎入。出榻敎上曰。王大妃殿進御三錢重加減六和湯一貼。更爲煎入。出榻敎上曰。竹瀝一合。入于王大妃殿。出榻敎上命書傳敎曰。昨以夜深。未及照察。左相批。無遣史官之命矣。該房。雖以史官傳諭。謂以特恩。不敢取稟云。而此則不然。微稟警咳。有何不可乎。其在重大臣之道。不可無警。同副承旨林蓍喆遞差。上曰。承旨前望單子入之。上命退。諸臣以次退出。
정조 2년
戊戌六月初九日午時。上御誠政閣。禮曹三堂上入侍時。兼禮曹判書李景祜。禮曹參判徐浩修。禮曹參議李秉模。右副承旨李在學。記事官鄭東浚林錫喆金勉柱。以次進伏訖。上曰。嘉禮時。凡諸節目。皆已抄出乎。景祜曰。抄出持來矣。上曰。昨見嘉禮儀軌。則都監當先設於初揀擇之前。而又聞工判之言。則敎命。當前期織出云。卿等速爲會同。書寫官及別工作。皆爲啓下。宜矣。上命秉模。讀嘉禮時節目。秉模讀奏訖。上曰。納采納幣習儀。似當爲之。而其餘習儀。竝除之無妨矣。上曰。嘉禮日字。何日爲吉云乎。景祜曰。閏六月初二日爲大吉云矣。上曰。明日次對。卿等皆入來。與大臣會同爲好矣。景祜曰。當依此爲之矣。上命退。諸臣以次退出。
정조 2년
戊戌六月初九日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。俄者承候於慈殿。今則前症候漸減。湯飯時或進御。不勝慶幸。國榮曰。此是人蔘之效矣。上曰。然矣。間撤湯劑。故元氣日虛月弱。且當劇暑。兼發本症候與暑症矣。近日連進粟米飮及湯劑。故有顯效。今後則人蔘不可暫撤矣。國榮曰。平復後。以調理之劑。入人蔘連進好矣。上曰。當問於諸醫。預爲議定。可也。國榮曰。揀擇日子。又爲進定。凡百擧行。尤當窘速矣。上曰。慈殿。以從速擧行爲敎。故此時不可不奉承慈意。又此進定。且此月內。旣行嘉禮。則揀擇進定。然後凡事不甚窘急矣。上曰。王大妃殿進御三錢重人蔘粟米飮。一貼煎入。出榻敎命退去。諸臣以次出。
정조 2년
戊戌六月初九日戌時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。卽見平安道舊還蕩減狀啓。則以道內最久條。分排蕩減云。京畿則以各邑最久條蕩減。何故而然也。國榮曰。關西則舊還。比他道最小。故撮其一道中最久者。擧行云矣。上曰。然則當初備局之分排。何其不均也。國榮曰。分排時未及察其舊還多少。且關西。本是大道。故從優給之云矣。上曰。朝家澤民之政。固當一視。而何道之民蕩減其五六年條。何道之民不減其十餘年之還乎。備局分定。大是不審矣。國榮曰。俄者入直醫官。以王大妃殿湯劑事。有議定者矣。上曰。何者。國榮曰。本症候雖少減。而暑症尙此彌留。六和湯三錢重人蔘。調竹瀝進御爲好云矣。上曰。予欲以此問議而未果矣。其言好矣。仍命書傳敎曰。王大妃殿進御三錢重加減六和湯。一貼煎入。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨金履素坐。左副承旨徐有防未肅拜。右副承旨李鎭衡坐。同副承旨李在學坐直。注書柳孟養藥院直鄭東浚仕直。事變假注書朴奎淳仕。
정조 2년
傳于鄭民始曰。軍士房承旨。與兵曹判書。禮曹參判入侍。
정조 2년
以慶尙道放未放啓本。傳于李鎭衡曰。令次堂。今日內回啓。
정조 2년
以咸鏡道放未放啓本。傳于李鎭衡曰。令次堂。今日內回啓。
정조 2년
又以禮曹言啓曰。今此初揀擇時。處女詣闕門路。以何門擧行乎。敢稟。傳曰。以丹鳳門擧行。
정조 2년
有政。吏批。判書李重祜進。參判未差。參議李義翊進。行右承旨金履素進。以李敬養爲大司諫。以李重馥爲司諫。以李敬一李殷模爲持平。以宋銓洪履健爲正言。以林濟遠爲副校理。姜忱爲修撰。金熹爲副修撰。韓光會爲判義禁。金在鎭爲工曹正郞。南鶴聞爲禮曹正郞。洪允喆爲軍資判官。趙亨逵爲戶曹佐郞。宋煥億爲中學校授。洪配浩爲順興府使。金思善爲監役。李采爲永柔縣令。趙廷鉉爲鎭川縣監。金宇鎭爲京畿都事。洪宗藎爲黃山察訪。南鶴聞爲書狀官。金熹爲漢學敎授。南鶴聞爲兼掌令。
정조 2년
金履素。以吏批言啓曰。侍從臣本生父抄啓加資。事命下矣。侍從臣本生父。別單書入之意。敢啓。傳曰。知道。
정조 2년
又以吏批言啓曰。齊陵別檢李兢淵呈狀內。身病甚重。勢難察任云。今姑改差。何如。傳曰。允。
정조 2년
兵批。行判書李徽之病。參判尹坊病。參議李世奭病。參知沈有鎭入直進。行右承旨金履素進。副護軍李宗胤許任元厚鎭鄭肅良鄭彦衡黃仁煐尹守喆吳載徽張淀。副司直李宜喆李萬恢吳載純沈墢金魯淳朴師崙鄭趾煥林蓍喆趙武範林道浩。副司果李延年徐有鍊單付。
정조 2년
金履素。以弘文館言啓曰。本館下番修撰臣李儒慶。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
又以弘文館言啓曰。本館上番校理臣朴天衡。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
鄭民始。以御營廳言啓曰。前副修撰南鶴聞。本廳軍色從事官。已爲啓下。而時無職名。令該曹口傳付軍職。冠帶常仕。何如。傳曰。允。
정조 2년
又以御營廳言啓曰。今日本廳褒貶時。東營入直騎士將。把摠哨官。當爲來參。而宿衛重地。不可一時暫曠。以將校替代後。進參之意。敢啓。傳曰。知道。
정조 2년
兵曹口傳政事。副司果南鶴聞柳誼。
정조 2년
吏曹口傳政事。嘉禮廳堂上三望。禮曹判書李景祜。參判徐浩修。參議李秉模。郞廳望。禮曹佐郞朴漢奎。
정조 2년
李鎭衡啓曰。合辭方張之時。連日闕啓。事甚未安。新除授兩司諸臺。竝卽牌招。何如。傳曰。允。
정조 2년
鄭民始。以刑曹言啓曰。日前動駕時。衛外鳴金罪人李聖哲。其父與叔之罪犯。何如而肆然鳴金。驚動天聽之狀。極爲痛駭。嚴刑一次後。慶尙道鎭海縣定配所。卽爲押送之意。敢啓。傳曰。知道。
정조 2년
又以義禁府言啓曰。凶逆緣坐之在六鎭者。移配絶島事。擧條啓下矣。誣上不道罪人載翰。弟咸鏡道鍾城府爲奴罪人載天。全羅道濟州牧大靜縣移配。穩城府爲奴罪人載田。濟州牧旌義縣移配。庶弟茂山府爲奴罪人載則。羅州牧黑山島移配。慶源府爲奴罪人載旭。靈巖郡楸子島移配。竝爲奴而令刑曹。押送于各其配所。何如。傳曰。允。載天移配三水。
정조 2년
又以義禁府言啓曰。平安監司洪樂純狀啓內。逆格妻曾每。在於陽德縣。逆格奴汝加里。在於德川郡。逆禶海妻福兆。在於孟山縣。逆禶海子今年生。在於寧遠郡。今此四邑。地界相接。或爲半日程。或爲一日程。互相往來。密通情意。綢繆釀禍之端。難保其必無。逆能孫快樂。在於朔州府。逆能孫今年生。在於碧潼郡。逆能奴世福。在於昌城府。逆能奴旕福。在於渭原郡。逆能奴老味。在於楚山府。此等逆孼。列置於沿江咫尺之地。迭相往來。亦不無做出變怪之慮。其在慮遠之道。不可因循置之。曾每等九名。卽爲散配於海島絶域事啓下矣。陽德縣爲婢罪人格妻曾每。全羅道濟州牧旌義縣移配。孟山縣爲婢罪人逆禶海妻福兆。濟州牧大靜縣移配。竝爲婢。寧遠郡爲奴罪人逆禶海子今年生。靈巖郡楸子島移配爲奴。令刑曹押送于各其配所。而逆格奴汝加里。逆能孫快樂今年生。逆能奴世福旕福老味等。俱非本府所管罪人。竝令刑曹。稟處。何如。傳曰。允。
정조 2년
李鎭衡。以義禁府言啓曰。全羅道靈巖郡減等罪人張志恒。特爲放送事。承傳啓下矣。張志恒。卽爲放送事分付該道道臣之意。敢啓。傳曰。知道。
정조 2년
傳于李在學曰。左副承旨李鎭衡牌招。
정조 2년
左議政鄭存謙處。敦諭曰。卿箚再上。陳情益切。在予體下之道。豈不知卿之衷懇。而顧今國事。無一可恃。今之財成輔相者。實藉卿等。而卿若解相職。則在卿遂人子之至願。而於國事如之何哉。此所以左右思惟。不忍捨卿者也。予不多誥。卿須體此心。勿復煩控焉。仍傳曰。此敎諭。左副承旨傳諭于左議政。
정조 2년
臣敬奉聖旨。馳往敦諭于議政府左議政鄭存謙處。則以爲臣再控懇迫之情。仰籲孝理之天。誠淺辭拙。未蒙允兪。更擬齎誠陳懇。冀遂前請。千萬匪意。近密之臣。臨宣敦諭。字字恩言。極其鄭重。無狀賤臣。何以得此於君父。奉讀未半。感涕交頣。臣猥以庸陋。逢遭聖明。濫蒙不世之遇。致位至此。身非己有。感主恩之深厚。恫國勢之艱危。家有九耋老母。已過法典乞養之限。而三載中書。未嘗一陳請暇之章。親年雖篤老。病未至於委席。則惟以夙夜盡瘁。爲一分報效之圖。此則同朝之所共知。聖上之所已燭。至於今年。老母衰病。如日下山。纔經一番微感。輒至落下數層。種種危症。有不敢煩陳。而奄奄床褥。實有凜然之憂。臣之陳情。有不容一日虛徐。目下情私。苟有一分可强之勢。則豈敢爲此時。祈免之計哉。臣之有無。不足有關於鼎席。而以此情理。猶復遲徊。則是淸朝興孝之新化。其將緣臣而貽累。將焉用於董儀百僚之地哉。區區塵刹之報。亦惟在於得遂終養之願而已。母病方篤。方寸煎灼。從當收拾心神。更以文字陳乞云矣。敢啓。傳曰。知道。左副承旨李鎭衡書啓。
정조 2년
承旨前望單子入之。徐有防落點。
정조 2년
大司諫李敬養。司諫李重馥。持平李殷模。校理李謙彬朴天衡。副校理鄭宇淳。修撰李儒慶。副修撰宋煥億啓曰。請鄭妻。爲先削其爵號。亟施邦憲。使四百年宗社。轉危而爲安焉。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。
정조 2년
大司諫李敬養。司諫李重馥。持平李殷模啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。
정조 2년
持平李殷模啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。快施當律。答府曰。不允。
정조 2년
大司諫李敬養。司諫李重馥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳。放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安謙濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。答院曰。不允。
정조 2년
大司憲金熤箚曰。伏以人性之鍾惡。固非一端。而惡莫如於鄭妻。凶賊之爲逆。自古何限。而逆莫如於鄭妻。逆本未討。而王綱不尊。邦憲不擧而人心益解者。亦莫如今日之甚者也。噫。此賊之罪。極天盈地。天人所共誅者。亦已久矣。而尙假一縷。生在地上者。直由於殿下之牽掣私恩。力拒公議。因循姑息。當斷而不斷也。豈意聖明如殿下。英斷如殿下。而反爲一私字所係着。使義理不明。法紀不立。而拂天意乖人心。至此之甚也。噫自古人主之拒諫也。亦必各有所據。以塞天下之口。而今殿下首尾三載。一例靳持。三司合辭之請。亦云勤止。而只以不允二字。例批而止。臣實未曉聖意之有何所據也。或以先王之所鍾愛而不忍置辟歟。或以此賊之所負犯而謂有所可貸歟。以殿下至仁之德。猶有所顧戀而自不能遽斷歟。當群下力爭之時。誠有所未孚而不足以槪聽歟。抑以私恩爲重。而公議爲輕歟。臣未知殿下之終始靳允。迄玆泄泄者。必於斯數者。左右思惟。牽礙有不能一以斷之耶。嗚呼沮遏大策。危動國本。幾覆我四百年宗國。則不但爲得罪於殿下。實是國法之所罔赦。而先大王於昭之靈。亦已割愛而降誅矣。未知殿下何所顧而不忍於致辟耶。締內結外。醞釀排布。爲諸賊窩主之狀。外廷之所未見而殿下見之。群下之所未知而殿下知之。及至尊賢日記。出自親錄。而於是乎此賊之罪。畢露無餘。播諸八方。則未知殿下何所惜而謂可以傅生耶。惡極罪盈。見誅於天。公室之私誼已斷。懿親之屬籍當絶。則未知殿下。何所戀而終不可斷之耶。章牘交下。公車日塡。則卿大夫殺之也。群情未洩。輿憤益激。則一國人殺之也。罪關宗社則列祖之所必誅也。惡盈天地則上天之所必討也。殿下何可以一二臣之誠未格心。從而拒之。自取其失刑之譏耶。人君以宗社爲一身。萬姓爲一心。宗社之安危而爲己之安危。萬姓之憂喜。爲己之憂喜。有不敢自私其私。以敵天下之公焉。此賊之一得罪於殿下。而宗社誅焉。非殿下所可私自低昂者。則今殿下。不可以私掩義。以恩屈法。以格大同之公議也。決矣。噫嘻。試以此數者。歷思反復。而此賊之罪。有萬可誅。無一可生。而殿下只以二字例批。作爲拒諫之資。以杜一國之大論。其可得乎。日昨帳殿入侍。略貢所懷。退又短箚論列。殿下不以臣言爲不可。而惟是兪音終閟。聖斷尙稽。今日賓筵。擬將更申前見。期於得請。而適値聖上侍湯之中。還內時急。未免不發而退矣。愚憤所激。有不敢終然嘿已。祇伏禁外。猥入文字。嗚呼。人臣之一言再言。苦口不已。是豈欲屢瀆天聽。强君上不可强之事耶。直是以亂逆不誅。則主威日下。邦憲不行。則國勢陵夷。禍敗層生。莫可以復捄也。何殿下獨不念及於此。而當斷而不斷也。惟願殿下。惕然回悟。亟下明命。使懲討之典。劃卽擧行。則實國家之幸也。臣於目下事。又有所憂歎者。官職差除。政措所重。臺閣章疏。事面自別。而近日以來。政稟之下。或經數宿。臺疏之批。至過屢日。此或由於一日萬機。有所遺照。而人君爲治之道。勤政爲大。古聖王寅乾夕惕。不自遑暇者。蓋以始也。一政之弛廢。終至於百度之叢挫故也。我殿下。聰明勤勵。孜孜圖治。將使萬務畢擧。庶績無發。而於此數事。不能遺照。政無大小。不可以小事而忽之。況政注臺疏之實非小事者耶。方當合辭懲討之日。臺閣未備。大論久停。亦豈非憂歎者耶。事屬旣往。而亦不敢不言。玆以勤政二字。爲殿下反復焉。伏願殿下。念哉懋哉。取進止。答曰省箚具悉。首陳討逆事。詳諭於筵席。末端事當留意。政稟之不必隨入隨下。古例然也。法意似是。不欲續續開政之義也。然勤政二字之陳勉。言甚好矣。當加勉也。
정조 2년
掌令尹弼秉疏曰。伏以祔禮纔畢。縟儀載擧。光進顯號。克展聖孝。臣民慨廓之餘。慶抃之忱。曷有其極。仍伏念臣。跡旣疎逖。性又巽懦。屢叨言地。一味聾聵。居常愧懼。無地自容。乃者栢府新除。忽下於跧伏鄕廬之中。繼而有馹召之命。臣驚惶感激。莫省攸措。顧今合辭之請。鎭日叫閽。沐浴之討。一時爲急。恩旨之下。不敢久掩。卽日入城。章皇肅命。非但爲義分之粗伸。實不容懲討之少緩。而適値齋日。又以多臺之撕捱。含憤忍痛。沁沁而退。玆敢略陳短章。竊附妖逆必誅之義。伏乞聖明垂察焉。臣每讀前史。至於凶逆之敗亂人國。危逼人主處。始則寒栗遍身。毛髮灑淅。中焉扼腕奮袂。胸氣勃鬱。終而掩卷憤涕。雖在千載之下。尙欲食其肉而不可得。況身親見亂人國逼人主之妖賊。如致達之妻者乎。噫嘻痛矣。此賊之罪。昭載於明義篇中。殿下言之。三司論之。內而朝廷。外而鄕曲。輿儓之賤。婦孺之愚。皆曰此賊生乎。王章隳矣。莫不切齒次骨。如各讎其私讎。不欲與之俱生。此豈非秉彝之所同得。而人人之所必誅者耶。噫欲論厥罪。心骨俱寒。謀危儲宮。沮戲大策。此賊乃其窩主也。始自厚麟之逆。終至範能之凶。千變萬怪。此賊乃其根柢也。倘非惟天惟祖宗。陰隲而點佑之。則宗社保有今日乎。聖躬保有今日乎。疾雷駭浪。不足以語其機也。累卵一髮。不足以喩其危也。至今思之。如痛定思痛。而猶使此賊。偃然自在。則義理果何如法綱果何如。亂賊其何以知懼。神人其何以洩憤乎。殿下。若以私恩。有所容貸。則以此賊之窮妖極惡。一毛一髮。無非萬戮之罪。而猶且假息於覆載之間。偃處於城闉之近。已至三年之久。則殿下曲貸之恩。亦云至矣。今復何惜於此賊。而尙此靳持乎。不幸而使此賊。遽斃於戶牖之下。而王法終不得行焉。則後史書之。其將云何。而置今日臣子於何地乎。苟使漢唐之世。不誅蓋長太平。則殿下讀漢唐史。以時君爲何如主也。臣之所言。非徒爲公共之血憤。竊恐後世之人從而議之也。臣於此。誠不勝激慨之忱。伏願亟揮乾斷。快正王法焉。臣於在鄕時。接邸報。則以閉門後傳啓事。嚴敎遽降。至有承宣問備之命。臣未知殿下處分之得當也。夫合辭。比傳啓尤爲體重。而傳啓之日暮姑停。猶有飭敎。則莫重合辭。豈可以一啓未允。遽然相率而退乎。一啓再啓。浸夜守閤。期於得請。卽是臣分之所當然者。門限早晩。恐不暇顧。而殿下視之以尋常論啓。責之以格外事例。是何不諒群下沫血之誠。而過加摧抑耶。臣謂伊日所下傳敎。亟命收還。恐不可已也。臣無任激切屛營之至。謹昧死以聞。答曰。省疏具悉。首陳討逆事靳允。意有在矣。末端事。爾言雖是。事例亦不然者矣。爾其勿辭。從速察職。
정조 2년
戊戌六月初十日卯時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。兵判何不參次對乎。國榮曰。已呈判金吾辭單。故不得入來云矣。上曰。統制使。今方呈遞云。誰當爲之云乎。國榮曰。廟堂方難其人矣。上曰。統營。以重地。近爲敗局。如非宿望有才局者。固難鎭之。今番則各別擇送好矣。國榮曰。大臣。當別擇擬薦矣。上曰。張志恒之當初所犯。與肥己有異。且定配已經屢月。足懲其罪。今日次對。將欲下敎矣。國榮曰。向來事。雖是意慮之外。此不過不察之失。其間屢經赦典。若或放釋。則好矣。上曰。次對詣閤。命退去。諸臣以次出。
정조 2년
戊戌六月初十日卯時。上御熙政堂。大臣備局堂上。引見入侍時。領議政金尙喆。右議政徐命善。兼禮曹判書李景祜。行知中樞府事具善復。行戶曹判書具允鈺。行工曹判書洪樂性。行吏曹判書李重祜。兵曹判書李徽之。刑曹判書鄭光漢。行副司直鄭好仁。判尹金華鎭。行副司直李漢膺。訓諫都正李國賢。禮曹參判徐浩修。行都承旨洪國榮。大司憲金熤。大司成柳戇。副校理鄭宇淳。行左承旨鄭民始。記事官鄭東浚。事變假注書朴奎淳。記事官林錫喆金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。備局副提調柳戇。從重推考。牌招入侍。尙喆曰。兵曹判書李徽之。方當大政之月。自多擧行之事。兼帶判義禁。今姑許遞。何如。上曰。依爲之。出擧條尙喆曰。此平安監司洪樂純狀啓也。枚擧平壤庶尹金履復牒呈。以爲本府民家。失火延燒。爲四十七戶。從前失火民人等處。有會付耗穀題給之例。今此失火民等。考例施行事。請令廟堂。稟旨分付矣。失火民人處。穀物之分等題給。自是應行之典。依所請擧行之意。分付。何如。上曰。依爲之。出擧條尙喆曰。此平安監司洪樂純狀啓也。以爲去月望後之雨。楚山府民家五戶漂流。熙川郡民家四戶。間間漂流。人物二名溺死矣。渰死人。恤典題給。漂失人。還上停捧。自有已行之例。竝令廟堂。考例稟處矣。渰死人之恤典。漂失人之停糶。係是應行之例。依所請擧行之意。分付。何如。上曰。依爲之。出擧條尙喆曰。此京畿監司鄭尙淳狀啓也。以爲廣州等八邑鎭賑政告訖。營賑勤慢。別無優劣之可論。而本營新設牙兵之後。器械尙多未備。五年一次操鍊試射。犒賞之資。各樣軍物之隨毁隨繕。俱無辦出之路。今若以空名帖餘在穀二千七百八十石。特爲劃付於巡牙兵穀。一體糶糴。取耗補用。前前道臣金鍾秀在任時。以軍制疎虞。還穀不足。某樣穀物。移屬本道。均分取耗。以爲校卒支放之事。有所狀請。尙未回下。竝請令廟堂。稟旨分付矣。前道臣金鍾秀。曾雖有狀請之事。穀物移劃。勢多難便。尙未履奏矣。今道臣所請。又如此。而當初空名帖之作穀。專爲賑民之計。則今番餘穀。雖或數多。何可盡屬於軍需乎。二千七百餘石之中。其半則仍付營賑穀。使之糶糴取耗。爲前頭需用之資。其半則依己丑已許之例。添屬巡牙兵。以爲支放之需。恐似得宜。以此分付。何如。上曰。依爲之。出擧條尙喆曰。頃因開城留守兪彦鎬上疏。金川郡大小南面。以粘石屯相換事。及白峙鎭。移屬松營便否。問于海西道臣矣。卽見本道監司徐有寧狀啓。則枚擧帥臣及該邑所報。以爲白峙鎭之移屬松營。大小南面之相換一事。非但有害關防。邑弊民瘼。不一其端。故前後道臣之論啓。廟堂之牢防。實由於此。今亦依前安徐事。請令廟堂稟處矣。土地相換。惟當各循民願。此雖松民之所願。海西之民。若是其不願。何可扶抑於其間乎。況從前旣換而還屬者。可見民情之難拂。易致朝令之顚倒。勢難輕議。今姑置之。何如。上曰。右相之意。何如。右議政徐命善曰。此係大變通。固難輕議。而松都則雖不得此。不過依舊樣子。金川則失此所有。其將百弊俱興。在朝家一視之政。不可與奪於其間。臣亦以爲置之爲宜矣。上曰。依爲之。出擧條尙喆曰。靈岩郡漂民出送事。北京禮部咨文出來。回咨。方欲發送之際。盛京禮部。又以此事。移咨矣。分付槐院。撰出回咨。與北京禮部回咨。一體定禁軍騎撥下送于灣府。使之傳給鳳城將處。以爲轉致盛京之地。何如。上曰。依爲之。出擧條尙喆曰。今番漂民出來後。當有無方物謝表矣。冬至使。名以冬至兼謝恩使。差出事。分付該曹。何如。上曰。依爲之。出擧條尙喆曰。統制使李昌運。朝家之當初差遣。欲責蘇廢之效。而年紀已多。病狀不輕。前後辭狀。今爲四度矣。重閫遞易。非不可悶。一向相持。反貽瘝曠之弊。許遞。何如。上曰。依爲之。出擧條尙喆曰。向來咸興親騎衛朴時昌爲名人。以本道親騎衛。身役錢請減事。誣罔上言。啓下秋曹。自秋曹。發關該道。故道臣以此論報備局。事甚怪駭。査出其委折。則果是該吏。從中作奸之致。今方照律勘處。而其時不能檢察之堂上。不可無飭。當該堂上。罷職。何如。上曰。依爲之。出擧條尙喆曰。備局堂上李普行。副提調柳戇差下之後。尙不行公。事體誠極未安。竝從重推考。申飭察任。何如。上曰。依爲之。出擧條尙喆曰。朝臣之推恩父母。若於所後家。更無可爲之處。則移施生家。輒有筵稟擧行之事。分付該曹。使之考例施行何如。上曰。誰也。右議政徐命善曰。臣之所聞見。則洪樂恒申應淵。當加資。其所生父金尙集。當追贈。其所生家。此外亦必有之矣。上曰。依爲之。出擧條尙喆曰。開城留守兪彦鎬。移拜吏曹參判矣。居留閑局也。銓官重任也。內外輕重。事體自別。而第聞故都重地。方多設施云。徑遞可惜。姑爲仍任。何如。上曰。聞有修擧之事。姑令仍任。以責成效可也。出擧條尙喆曰。左相。連箚陳情。至此姑未料造朝遲速之如何。右相又將不久出疆矣。只有臣一人。而臣雖欲拚棄廉恥。一直强策。比如已朽之木。實不知顚仆之當在何日。目下國事。寧不可悶。右相專對之任。似不可無變通之道。敢此仰達矣。上曰。勉副可也。出擧條尙喆曰。嘉禮不遠。擧行多端。公故應頉。旣是節目。禮曹三堂。姑勿移擬他職。使之專意監董。何如。上曰。依爲之。出擧條兼禮曹判書李景祜曰。今日當爲設廳會同。而本曹郞廳一員。當以都廳啓下。而正郞李柱延。今姑改差。以侍從差出。何如。上曰。依爲之。出擧條景祜曰。今此嘉禮時儀仗。前已稟定。當爲新備。而至於護匣盝筒及冊印敎命等案床。亦爲新備乎。上曰。何必各各新備。應造物件。別單書入。待點下存減擧行可也。出擧條行戶曹判書具允鈺曰。嬪供上物種。纔已別單啓下矣。雉鮮兩種事。當一體供上。參考式例。每日以生雉二首生鮮二尾。磨鍊。自三揀擇日爲始。依此擧行之意。分付該廳。何如。上曰。依爲之。出擧條上謂尙喆曰。張志恒向來事。雖甚可駭。亦非終棄之人矣。今日欲下傳敎矣。尙喆曰。聖敎誠至當矣。上命書傳敎曰。此人豈負國者。而向來事。可謂大失所料。然求其本情。不爲八已可知。且非終棄之人。則宜先外補。指示效力之地。統營事近爲敗局。非宿望。亦無以鎭之。靈岩郡減等罪人張志恒。特爲放送。仍令蕩滌。上命書傳敎曰。政官牌招開政。上命書傳敎曰。兩司多官。連日違俾。其在廉隅。勢難强迫。一竝許遞。上曰。王大妃殿進御三錢重粟米飮。三錢重加減六和湯。一貼煎入。竹瀝一合。亦爲入之。出榻敎光漢曰。自先朝。有出身則勿爲自刑曹推治之敎矣。此雖一時下敎。而伊後便成受敎。故奸細之民。名以出身。則敢恃出身二字。爲弊甚多。而法司不能推治。宜有一番筵稟之擧。故敢此仰達矣。上曰。大臣之意。何如。尙喆曰。闕係風化者則自刑曹漢城府。草記後推治。似好矣。上曰。在今遵守之道。固當一遵續典法令。不敢違越。而至於玆事。以績典之後。又有受敎而然也。且念先朝盛意。似出於撫恤疲殘出身也。到今不可以續典法令遵行。不思從厚施行之意也明矣。所奏不允。仍命退。諸臣以次退出。
정조 2년
戊戌六月初十日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。奉湯劑進前。上進御。上曰。張志恒外補事好矣。國榮曰。以張志恒事觀之。聖世無棄物之語。正謂今日道也。統營百弊蝟集。不可猝然釐革。故心常憂之矣。此人果是宿望。且今後則當竭力於國事。統營庶可蘇弊矣。上曰。俄者左相許已爲別諭。而若連上辭箚。則一向相持。亦甚支離矣。國榮曰。顧其情私。則九耋老母。實無片刻離捨之望云。亦甚可矜矣。上曰。予非不欲體下。而相職之遽然許解。事甚重難。故尙此敦勉矣。命退去。諸臣以次出。
정조 2년
戊戌六月初十日申時。上御誠正閣。兵曹判書禮曹參判入侍時。兵曹判書李徽之。禮曹參判徐浩修。行左承旨鄭民始。記事官鄭東浚徐龍輔金勉柱。以次進伏訖。上曰。詣別宮時儀註。磨鍊以來乎。徽之曰。持入矣。上命民始。讀之訖。浩修曰。與世子嬪侍衛儀仗。參酌爲之。而牌軍及侍衛數。略減之矣。浩修曰。詣別宮時。以有屋轎擧行乎。以六人轎擧行乎。上曰。以有屋轎爲之。可也。浩修曰。嘉禮翌日。王大妃殿惠慶宮。自上有朝見禮。服色。當以遠遊冠絳紗袍磨鍊乎。當依朝賀例。以冕服磨鍊乎。敢此仰稟矣。上曰。服色。依禮文擧行可也。出擧條上曰。儀註別無加減處。依此擧行。可也。仍命退。諸臣以次退出。
정조 2년
戊戌六月初十日戌時。上御誠正閣。都承旨入侍時。都承旨洪國榮。記事官柳孟養徐龍輔金勉柱。以次進伏訖。上曰。別宮處所。以貞明公主房爲之。其無狹窄之慮乎。國榮曰。此家雖是私第。本自廣闊。且無修理處。其在省費之道。誠甚便好矣。上曰。卽見敦諭承旨書啓。則左相陳懇。愈往愈篤。誠爲悶然。國榮曰。孝理之下。宜垂體下之德意。而但以鼎席之曠。尙此趑趄。於公於私。實爲可悶矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨金履素服制。左副承旨徐有防坐直。右副承旨李鎭衡坐。同副承旨李在學坐直。注書柳孟養藥院直鄭東浚仕直。事變假注書朴奎淳仕。
정조 2년
傳于徐有防曰。左相入侍時。領右相同爲入侍事。遣史官傳諭。
정조 2년
傳于徐有防曰。輪對官入侍。
정조 2년
徐有防啓曰。領議政金尙喆。左議政鄭存謙。右議政徐命善。依下敎來待矣。傳曰。入侍。
정조 2년
以吏曹參判望筒。兪彦鎬落點。
정조 2년
徐有防啓曰。領議政金尙喆。右議政徐命善。有稟達事請對矣。傳曰。入侍。
정조 2년
以賓廳卜相單子。傳于徐有防曰。加卜。
정조 2년
有政。吏批。判書李重祜進。參判未差。參議李義翊進。左副承旨徐有防進。卜相鄭弘淳落點。以金熤爲吏曹參判。李碩九爲左通禮。林夏喆爲工曹佐郞。尹東美爲繕工假監役。李溵爲問安使。鄭東閔爲韓山郡守。禁府都事趙器鎭。監役金載泰相換。西學訓導韓啓玉單付。前縣監洪緯浩。今加通政。侍從臣前持平洪樂恒。本生父通德郞。申。今超通政。侍從臣前持平申應淵。本生父開城留守兪彦鎬仍任事承傳。鄭弘淳爲承文都提調。鄭存謙爲領敦寧。
정조 2년
徐有防。以弘文館言啓曰。新除授修撰姜忱。卽爲牌招察任。何如。傳曰。允。
정조 2년
金履素。以禮曹言啓曰。嘉禮翌日。嬪朝見王大妃殿惠慶宮儀節。依下敎磨鍊擧行之意。敢啓。傳曰。知道。
정조 2년
徐有防。以戶曹言啓曰。延祜宮。今已封園。本宮免稅田畓一千二百四十一結一負四束。依法式。今年爲始。出稅上納之意。分付各道。何如。傳曰。允。
정조 2년
李在學。以義禁府言啓曰。誣上不道罪人載翰。緣坐移配草記。載天移配三水事批下矣。咸鏡道鍾城府爲奴罪人載天。三水府移配爲奴。而令刑曹。押送配所之意。敢啓。傳曰。知道。
정조 2년
李在學。以義禁府言啓曰。因刑曹啓辭。出身白天得。移本府處之事。允下矣。白天得。今方待命。卽爲拿囚之意。敢啓。傳曰。知道。
정조 2년
鄭民始。以兵曹言啓曰。卽接南所衛將牒報。則景秋門南邊宮墻一間許。因雨頹落云。令紫門監。爲先把子圍排。急速修築。而金虎門入直砲手十名除出。限修築間。各別守直之意。敢啓。傳曰。知道。
정조 2년
大司憲金熤。大司諫李敬養。司諫李重馥。掌令尹弼秉。持平李殷模。校理李謙彬。校理朴天衡。副校理鄭宇淳。修撰姜忱。修撰李儒慶。副修撰宋煥億。副修撰金熹等啓曰。人君爲治之具。刑政爲大。而刑政之大。又莫如懲討之典。今若元惡大憝之可懲可討者。因循姑息。當斷不斷。泄泄度日。則刑政之失。豈有大於此者。將使亂逆無所懲畏。國勢無所維持。終必至於亂亡而後已。歷溯往牒。已跡可見。而殿下之聖明。豈不慨然興歎。惕然深思。而今於合辭之請。終始留難。一向靳允。寧受失刑之譏。而尙貸誅逆之典。臣等愚迷。誠莫曉其故也。鄭妻之千罪萬惡。殿下之所已知也。厥罪之必誅罔赦。亦殿下之所已知也。抑或以未殞一縷。雖或假息。而不足爲國家之深憂耶。王者用刑。惟當按其罪而行天討。無失於刑政之正。而不直以目下之憂爲憂而已。若使劇逆巨慝之如此賊者。不伏邦刑。無恙自在。則上所謂亂逆無所懲畏。國勢無所維持。卽其勢然耳。此爲國家無窮之憂。豈不甚於目下之憂哉。我殿下。今若以私掩義。以恩屈法。旣知其罔赦。而反靳其典憲。則其爲刑政之失。當復如何。噫刑政卽祖宗朝刑政。而非殿下之所得以輕重者也。今因一箇妖逆。壞了祖宗朝刑政。以貽國家無窮之憂。則是豈所望於殿下者哉。伏願快揮乾斷。明示典刑。使亂逆無敢幸逭焉。答曰。不允。
정조 2년
左議政鄭存謙箚曰。伏以臣之懇急情私。悉陳於前後兩箚。昨日書啓。已蒙聖明俯燭無餘。臣固當泯伏恭竢處分。而猶復冒瀆不已。夫呼天呼父母者。輒疾聲叫號。殆若不知上天之可畏。父母之可敬。是豈其情也哉。疾痛之極。窮而反本。自不覺其聲之亟而不知止。臣之今日之籲。亦何以異此。噫臣母八耋以後。無非懍惕之日。而自入今夏。氣不敵病。日益沈篤。言語時錯。心神積弱。臣如暫離。輒見呼索。人子至情。當作何懷。趁此省覺之猶存。其所以少安病懷者。唯在於亟解濫職。就養左右而已。臣母懸望之情。夙宵冞切。臣心焦迫之懇。時刻轉急。古人所謂人子一日之養。不以三公換者。政謂臣目下情事。若不能竭誠陳懇於君父之前。乃反延拖時月。從容辭巽。如應文之爲。則進不得盡瘁於國家。退無以專意於將護。虛縻重任。徒戚親心。將不免公私兩傷。忠孝俱缺。此臣所以全忘嚴畏之義。徒恃慈覆之仁。鳴號祝天。若將不及者也。顧今錫類之化。旁達八域。而如臣情理。在古鮮比。倘推體下之念。俯察終養之情。則其所垂憐。亦豈待臣言之屢瀆哉。情窮勢迫。不暇枝辭。齋沐虔誠。手自繕寫。冒萬死更籲於孝理之天。伏乞聖慈。特賜矜諒。卽遞臣本兼諸任。俾得以便意救護。仍治臣屢溷之罪。以安私心。不勝幸甚。臣無任涕泣懇禱之至。取進止。答曰。省箚具悉卿懇。前此敦勉之意。旣悉於箚批。又罄於諭旨。庶幾卿之念國事而抑事情矣。昨陳書啓。今上手箚。卿不惟不諒予之至意。從以箚辭。懇到倍前。噫。以卿恒日先公後私之心。苟非情理之十分懇迫。安有至尋三箚之事乎。予於是乎悶卿之情理。不任感激于中。大抵相職。何等重大也。予雖欲迫於卿懇。勉卿意。亦豈不遽爾爲之之事也。可强不可强之間。何不一登筵席。聽予面諭乎。果卿懇之實有不可强者。則予亦豈無料量者也。卿須安心勿辭。卽爲入來焉。仍傳曰。此批答。遣史官。傳諭于右議政。
정조 2년
戊戌六月十一日。兼春秋張顯慶。刑曹啓目。本曹所管江原道罪人放秩仍秩乙良。依啓聞施行爲乎矣。稟秩中。金樂采。仍秩中金得元等。所坐不至深重。當此大霈。宜有疏釋之道。竝放送之意。分付道臣。何如。啓。傳曰依回啓施行爲旀。金化縣定配罪人權持衡段。到配雖屬耳。所逋不過百石。當此大霈。宜有疏釋之道。放送爲良如敎。
정조 2년
刑曹啓目。本曹所管公忠道罪人放秩仍秩。依啓聞施行爲乎矣。放秩中金聲九段。假稱人蔘。瞞賣捧錢之數。至於八百兩之多。張大壽段。削平他塚。增年帳籍。罪俱不輕。竝姑仍配。未放秩中李鳳禎。李萬儉等。所坐不至深重。竝放送之意。分付道臣。何如。啓。傳曰。依回啓施行爲旀。瑞山縣定配罪人劉漢成段。所逋不過百餘兩。放送爲良如敎。
정조 2년
戊戌六月十一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。今日。若何。上曰。小差後尙無顯減矣。國榮曰。粥水剌連爲進御乎。上曰。頻頻進御。而以膈滯之症。不得多進矣。命讀公事。國榮讀奏。上曰。好雨終夜連注。百穀想日漸向茂。言念民事。誠爲多幸。國榮曰。近來雨澤均適。農事有豊登之望。極爲萬幸矣。上曰。今日奎章閣褒貶爲之乎。國榮曰。今將爲之矣。上曰。本閣有下詢事。小間當自內往本閣。堂郞入侍事。分付。命退去。諸臣以次出。
정조 2년
戊戌六月十一日辰時。上御逍遙堂。奎章閣堂郞入侍時。提學徐命膺洪國榮。直提學鄭民始。直閣鄭志儉。待敎徐龍輔。記事官柳孟養金勉柱。以次進伏訖。上曰。褒貶已爲之乎。命膺曰。已爲磨勘矣。上曰。直閣初參褒貶乎。國榮曰。昨冬已參矣。上謂命膺曰。先朝自警篇。當印出。而本閣所在鑄子。尙未分字。卿與直閣。看檢分字。可也。命膺曰。分字則當自本閣爲之。而印出則出校書館爲之乎。上曰。先爲分字。而印出則待下敎爲之。可也。命退去。諸臣以次出。
정조 2년
戊戌六月十一日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀左相箚子。國榮讀奏。上曰。其情私則雖切迫。而莫重輔相之任。實難輕解。何以則爲好耶。國榮曰。昨日敦諭之後。又此陳懇。私情之悶迫。已無可言。而大臣遞易。事係不輕。惟在殿下量處之如何矣。上曰。以國事而抑私情。殊非體下之道。予意則姑爲許解無妨矣。國榮曰。旣知其不可强之情勢。則孝理之下。一味靳許。亦甚可悶矣。上曰。一番面諭後。終不可强迫。則勢將從其所願矣。國榮曰。前後箚辭。以必遞乃已爲期。終難敦迫矣。命退去。諸臣以次出。
정조 2년
戊戌六月十一日酉時。上御熙政堂。輪對官入侍時。左副承旨徐有防。記事官鄭東浚徐龍輔金勉柱。南部奉事金履鎬。北部都事李琇。義盈庫主簿金鼎九。東部都事黃胤錫。氷庫別提李瀷。以次進伏訖。上曰。輪對官進前。履鎬等進伏。上下詢職姓名及履歷職掌。履鎬等。以次仰對。上又詢弊瘼及所懷。履鎬等對曰。無矣。上命輪對官先退。上曰。大臣入侍。賤臣承命出去。與領議政金尙喆。左議政鄭存謙。右議政徐命善。以次進伏訖。尙喆曰。聖體。若何。上曰。一樣矣。尙喆曰。王大妃殿患候。若何。上曰。尙未快復。焦迫不可言矣。尙喆曰。惠慶宮氣候。若何。上曰。一樣矣。上曰。王大妃殿進御三錢重粟米飮。三錢重加味六和湯。一貼煎入。竹瀝一合。亦爲入之。出榻敎尙喆曰。今日之雨。適時而來。言念民事。誠爲萬幸矣。上曰。昨見京畿監司雨澤狀啓。則高燥處。猶有未洽之歎。今此得雨。庶可慰農作之望矣。尙喆曰。此雨可謂八域周洽矣。上曰。今召卿等。爲問左相事也。卽今時象未靖。國事多艱。當此之時。鼎席不可不備。而見今左相之箚。必欲遞解。實難副從矣。卿若有一分可强之勢。則强而從仕。是予所望矣。存謙曰。臣伏承聖敎。不勝惶感。顧臣情勢。若或有可强之勢。則豈可陳章仰懇乎。臣有九耋老母。而臣旣已獻身於國。故曾未敢一番陳章請免矣。今此如是者。顧今情理。十分難强。故有所仰懇矣。俄伏聞批旨。且有入侍之命。故玆敢隨入矣。臣若有一分可强之道。則受國厚恩。當以殫竭圖報。豈敢屢屢言私乎。上曰。聞卿之情理。令人感動。然大官之任。旣難輕解。且親病若臻少間。則隨時造朝。豈不爲公私兩宜乎。存謙曰。臣亦商量久矣。而今此連進箚請。實出於萬不獲已。伏願聖上。特推體下之念。俾解臣所帶之任。不勝萬幸矣。上曰。領右相之意。何如。尙喆曰。左相情勢則實爲難强矣。古語云事君之日長。顧今左相情理。果有不可强之勢矣。命善曰。見今國事。雖値板蕩。顧其情事。則臣亦有難强挽矣。上曰。領右相所奏旣如是。予亦難爲强勉矣。上謂存謙曰。見今人才渺然。國事罔涯。惟卿之代。誰當爲之乎。存謙曰。今有領相。當知可代之人矣。上曰。卿親年。今爲幾何。存謙曰。八十五歲矣。上曰。念卿情理。實有難强。故姑爲免副。而不勝悵歎虛徐矣。命書傳敎曰。前此屢陳情懇。而不肯免副者。誠以此時。鼎席不可曠一也。今於筵席。聞左相之言。見左相之色。誠孝到此。足令人感動。今則以予當初敦迫之意。體諒之外。無他道焉。且問領右相諸意。別無異同矣。以姑且就閑。遂卿至懇之意。旣已面諭左相。實不得已也。左議政鄭存謙相職許副。上曰。今玆許卿解職。曲循情私。而至於兼帶。有難俱解。此則卿勿辭焉。存謙曰。聖敎至此。益切感泣矣。上命存謙先退。上命書傳敎曰。大臣置處政事。當日爲之。仍命大臣先退。上命書傳敎曰。領相右相。命招卜相。仍命退。諸臣以次退出。
정조 2년
戊戌六月十一日酉時。上御誠正閣。領右相。請對入侍時。領議政金尙喆。右議政徐命善。左副承旨徐有防。記事官鄭東浚徐龍輔金勉柱。以次進伏訖。尙喆曰。卜相有命。而臣等不敢自斷。欲竢聖敎。敢此求對矣。上曰。卜相。卽朝廷之大事。亶在於輿望之所歸。予何間焉。卿等之意。屬之誰乎。尙喆等曰。崇品資憲以上。當入於加卜之望。而若以久次言之。則亦自有朝廷之所期望者矣。上曰。卿等之意如此。則吾之相。可謂定矣。卿等克循輿望。可也。仍命退。諸臣以次退出。
정조 2년
戊戌六月十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。前左相。可謂孝子。初欲面諭挽止矣。前席奏對之際。語及情私。吞聲垂淚。實令人感歎。當此新服之初。鼎席曠一。雖甚可悶。不得遂孝子之至願。則有欠體下之政。故不得已許副。而心甚悵缺矣。國榮曰。至情旣如此。則似不當一向敦迫。今日之得遂其志。非但私情之萬幸。抑有光於聖德矣。上曰。鄭弘淳之有相望。自來久矣。今此加卜。亦見公議之所在。國榮曰。此人果是宿望。且當盡心國事矣。命讀卜相望。國榮讀奏。上落點鄭弘淳。命讀江原道刑曹放未放回啓。國榮讀奏。命書判付。放送一。命讀黃海道刑曹放未放回啓。國榮讀奏命書判付。放送五。命讀京畿道刑曹放未放回啓。國榮讀奏。命書判付。命讀公忠道刑曹放未放回啓。國榮讀奏。命書判付。放送一。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李鎭衡坐直。右副承旨李在學坐。同副承旨沈有鎭未肅拜。注書柳孟養藥院直鄭東浚仕直。事變假注書朴奎淳仕。
정조 2년
上在昌德宮。停常參經筵。只晝講。
정조 2년
鄭民始。以都摠府啓曰。今日入直內三廳武兼禁軍及軍兵等。中日習射。請出標信。傳曰。知道。
정조 2년
傳于李鎭衡曰。戶曹判書晝講。同爲入侍。
정조 2년
傳于李鎭衡曰。刑曹判書入侍。
정조 2년
備邊司薦望。以張志恒爲統制使。
정조 2년
傳于李在學曰。右承旨金履素。不爲仕進云。許遞。兵曹參知沈有鎭除授。
정조 2년
李鎭衡。以弘文館言啓曰。新除授副校理林濟遠。卽爲牌招察任。何如。傳曰。允。
정조 2년
李鎭衡。以禮曹言啓曰。卽接宗廟署所報。則連日雨餘。宗廟北階石一間許。上自第一層。下至第五層頹圮云。正殿至近之地。有此頹圮之患。不可無慰安之擧。慰安祭。不卜日今十五日望祭兼行。有頉處。待晴擇日修改。何如。傳曰。允。
정조 2년
又以禮曹言啓曰。卽接漢城府移文。則今此初揀擇時。先捧入處女單子二十二張內。定州牧使鄭昌順女子。長興府使黃榦孫女。俱在任所。未及上來。幼學洪景聖女子。身病危重。不得進參。應參處女進單子。十九張輸送云矣。應參處女詣闕秩單子。依例書入。而在外未及上來處女。待其上來入參之意。分付。何如。傳曰。允。
정조 2년
又以嘉禮廳言啓曰。敎命篆文書寫官承政院行都承旨洪國榮。旣已書寫正副本封入。以備睿覽裁擇之意。敢啓。傳曰。知道。
정조 2년
鄭民始。以備邊司言啓曰。故順興府使朴師海。曾經承旨。返柩時。依法典。擔軍題給之意。分付所經各道。何如。傳曰。允。
정조 2년
李在學。以御營廳言啓曰。本廳字內惠化門南邊駝駱山近處。體成四間許。頹毁處。令分授軍門。急速修築。把守軍。亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。限修築間。晝夜輪回守直之意。敢啓。傳曰。知道。
정조 2년
又以兵曹言啓曰。卽接東道參軍牒報。則御營廳所授惠化門南邊駝駱山近處體城四間許。頹落云。令繕工監。爲先把子圍排。分授軍門。急速修築。而把守軍兵。亦令該軍門。量宜定送。限修築間各別守直之意。分付。何如。傳曰。允。
정조 2년
又以兵曹言啓曰。卽接西道參軍牒報。則訓鍊都監所授肅靖門西邊第四城廓近處。體城三間許。頹落云。令繕工監爲先把子圍排。分授軍門。急速修築。而把守軍兵。亦令該軍門。量宜定送。限修築間各別守直之意。分付。何如。傳曰。允。
정조 2년
李鎭衡。以刑曹言啓曰。因義禁府啓辭。平安道陽德縣爲坐爲婢罪人。逆格妻曾每。全羅道濟州牧旌義縣移配。孟山縣爲婢罪人。逆纘海妻福兆。大靜縣移配。寧遠郡爲奴罪人逆纘海子今年生。靈巖郡楸子島移配。咸鏡道鏡城府爲奴罪人逆載翰弟載天。三水府移配。穩城府爲奴罪人載田。旌義縣移配。茂山府爲奴罪人載翰。庶弟載則。羅州牧黑山島移配。慶源府爲奴罪人載旭。靈巖郡楸子島移配。竝爲奴婢。令刑曹押送配所。德川郡爲奴罪人逆格奴汝加里。朔州府定配罪人逆能孫快樂。碧潼郡定配罪人今年生。昌城府爲奴罪人逆能奴世福。渭源郡爲奴罪人逆能奴旕福。楚山府爲奴罪人逆能奴老味。令刑曹稟處事命下矣。依傳敎。緣坐移配罪人曾每福兆今年生載天載田載則載旭等七名。令兩道道臣。卽爲移配。奴汝加里。全羅道靈光郡荏子島移配爲奴。快樂珍島郡。今年生羅州智島移配。奴世福康津縣古今島。奴旕卜扶安縣蝟島。奴老味珍島郡南桃浦移配爲奴。亦令該道道臣發送。而上項罪人等。勿爲一時竝送。使得同行。次次押送。計其前者到配。然後始送其次事。發關分付之意。敢啓。傳曰。知道。
정조 2년
大司諫李敬養。司諫李重馥。掌令尹弼秉。持平李殷模。校理李謙彬朴天衡。副校理鄭宇淳林濟遠。修撰姜忱。副修撰宋煥億金熹等啓曰。臣等合辭請討。鎭日煩聒。只冀亟回天聽。仰承允可之音。而及奉批旨。不過曰。不允二字。臣等轉益憂迫。不知聖意之攸在矣。俄登筵席。略陳沫血之忱。而殿下俯示憫然之色。至以不允二字。只爲準備爲敎。臣等於是乎知殿下當允而不允也。自古懲討之際。上下之曰可曰否。互相靳持者。或因情法之有所參酌。或因義理之有所稱停。而顧今此賊罪惡。窮天極地。不可晷刻容貸。而以言乎情法。則果有一分參酌之端歟。以言乎義理。則果有一毫稱停之難歟。殿下爲此賊之所危逼。經歷艱險。無所不至。而幸賴天地祖宗之陰隲默佑。保有今日。則此賊之罪天地知之。祖宗知之。殿下亦知之。而猶以不允二字爲準備牢拒之資。夫當允而不允。非誠信臨下之道也。當斷而不斷。有持疑不決之歎。此豈臣等所望於殿下者哉。噫此賊不誅。則臣等之請不已。則殿下終不可不允。殿下何不念臣等必誅乃已之請。而終靳不得不允之允耶。伏願殿下。亟賜一允字。以雪神人之憤焉。答曰。不允。
정조 2년
大司諫李敬養。司諫李重馥。掌令尹弼秉。持平李殷模啓曰。請薪智島定配罪人敬彬熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦憲。㑭絶凶逆易種養禍之患。答兩司曰。不允。